บาทอ่อนค่าต่อเนื่อง ฉุดทุนสำรองฯลดลง
ธปท.เผยทุนสำรองประเทศลด 900 ล้านเหรียญสหรัฐ ผลจากเงินบาทอ่อนต่อเนื่อง
10 ม.ค. 2559

ธปท.เผยทุนสำรองประเทศลด 900 ล้านเหรียญสหรัฐ ผลจากเงินบาทอ่อนต่อเนื่อง
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 30 ธ.ค.ที่ผ่านมา อยู่ที่ 1.565 แสนล้านเหรียญสหรัฐ หรือประมาณ 5.647 ล้านล้านบาท ลดลง 900 ล้านเหรียญสหรัฐ หรือประมาณ 3.26 หมื่นล้านบาท หากคิดอัตราแลกเปลี่ยนวันนี้ที่เปิดตลาด 36.25 บาท/เหรียญสหรัฐ เทียบกับสัปดาห์ก่อนหน้าทุนสำรองอยู่ที่ 1.574 แสนล้านเหรียญสหรัฐ หรือประมาณ 5.677 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ 1.17 หมื่นล้านเหรียญสหรัฐ เพิ่มขึ้น 300 ล้านเหรียญสหรัฐ 
นักวิเคราะห์ตลาดเงิน คาดว่า ทุนสำรองฯ ที่ลดลงเป็นผลมาจากการตีค่าลดลง หลังเงินบาทปรับอ่อนค่าลงอย่างต่อเนื่องตามการปรับขึ้นดอกเบี้ยของสหรัฐ โดยทุนสำรองฯ ลดลงไม่มากนัก เพราะ ธปท.ได้ซื้อเงินเหรียญสหรัฐล่วงหน้าเข้าเพิ่มในทุนสำรองด้วยเช่นกัน
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ ธปท.อยู่ที่ 1.715 ล้านล้านบาท เพิ่มขึ้นจากสัปดาห์ก่อนหน้าที่ 1.643 ล้านล้านบาท เป็นการเพิ่มตามความต้องการใช้จ่ายในช่วงเทศกาลปีใหม่